鄒志新追路至甬橋有買田之約三衢道中作詩寄之
作者：孫覿
朝代：宋

paragraphs: 首路冰雪嚴，過家梅柳動。
故人一笑隔，千里勞遠夢。
夫君具眼隻，閲世妙百中。
嗜好和酸醎，不與俗人共。
我老臥瘴氛，摧撓讒夫衆。
敗履誰見收，乘槎子宜從。
歸袖風中翻，翩若孤雲縱。
殷勤三日别，折柳天下送。
那知漢網疏，欲問周鼎重。
江臯兩牛鳴，塞壘萬絃控。
終當受一廛，竟欲鄰二仲。
請師樊遲圃，共抱漢陰甕。